b'\n_START_ARTICLE_\nVladislav I. Jagelovi\xc4\x87\n_START_PARAGRAPH_\nVladislav I. Jagelovi\xc4\x87 (31. listopada 1424. - 10. studenog 1444., Varna, Bugarska) bio je poljski kralj od 1434. i hrvatsko-ugarski kralj od 1440., do svoje smrti u Bitci kod Varne._NEWLINE_Na poljskom je poznat kao W\xc5\x82adys\xc5\x82aw III Warne\xc5\x84czyk, na \xc4\x8de\xc5\xa1kom i slova\xc4\x8dkom kao Vladislav I., na bugarskom kao Vladislav Varnen\xc4\x8dik (\xd0\x92\xd0\xbb\xd0\xb0\xd0\xb4\xd0\xb8\xd1\x81\xd0\xbb\xd0\xb0\xd0\xb2 \xd0\x92\xd0\xb0\xd1\x80\xd0\xbd\xd0\xb5\xd0\xbd\xd1\x87\xd0\xb8\xd0\xba), na litavskom kao Vladislovas III, a na ma\xc4\x91arskom kao I. Ul\xc3\xa1szl\xc3\xb3.\n_START_SECTION_\n\xc5\xbdivotopis\n_START_PARAGRAPH_\nVladislav se rodio kao prvoro\xc4\x91enac Vladislava II., poljskoga kralja iz doma Jagelovi\xc4\x87a. Na prijestolje je do\xc5\xa1ao u desetoj godini, te je okru\xc5\xbeen skupinom savjetnika koju je predvodio kardinal Zbigniew Ole\xc5\x9bnicki, koji je nastojao zadr\xc5\xbeati svoj polo\xc5\xbeaj na dvoru. Ipak, mladi kralj i njegova ambiciozna majka Sofija Holsza\xc5\x84ska, bili su svjesni da imaju i protivnike. Unato\xc4\x8d sporazumima \xc5\xa1to ih je Vladislav Jagelovi\xc4\x87 sklopio s poljskim velika\xc5\xa1ima kako bi osigurao nasljedstvo svojim sinovima, oporba je htjela na poljsko prijestolje dovesti Fridrika II. Braniborskog, koji se bio zaru\xc4\x8dio Hedvigom, Vladislavovom k\xc4\x87erkom iz drugoga braka. Zavjera je prekinuta princezinom smr\xc4\x87u, a kru\xc5\xbeile su glasine da ju je otrovala Sofija Holsza\xc5\x84ska._NEWLINE_Vladavina mladoga kralja od samog je po\xc4\x8detka bila te\xc5\xa1ka. Ve\xc4\x87 je njegovu krunidbu prekinuo neprijateljski raspolo\xc5\xbeen plemi\xc4\x87 Spytko od Melsztyna. Uobi\xc4\x8dajene po\xc4\x8dasti gra\xc4\x91ana sljede\xc4\x87ega dana izostale su zbog sukoba svjetovnih i ckrvenih vlasti. Ni kasnije Vladislavov utjecaj nije bio velik zbog mo\xc4\x87i koju je imao kardinal Ole\xc5\x9bnicki. Kraljev se polo\xc5\xbeaj nije popravilo ni nakon saziva sabora u Piotrk\xc3\xb3wu 1438., koji je \xc4\x8detrnaestgodi\xc5\xa1njega kralja proglasio punoljetnim._NEWLINE_Takvo se stanje nastavilo sve do 1440. kad je Vladislavu ponu\xc4\x91ena hrvatsko-ugarska kruna. Njezino prihva\xc4\x87anje donosilo je i brojne probleme povezane s osmanskom opasno\xc5\xa1\xc4\x87u. S druge strane, udovica posljednjega hrvatsko-ugarskog kralja, Alberta II. Habsburgovca, Elizabeta, nastojala je zadr\xc5\xbeati krunu za svoje jo\xc5\xa1 nero\xc4\x91eno dijete. Vladislav je ipak prihvatio krunu, \xc5\xa1to je dovelo do dvogodi\xc5\xa1njeg gra\xc4\x91anskog rata s Elizabetom. Pritom mu je zna\xc4\x8dajnu podr\xc5\xa1ku pru\xc5\xbeio papa Eugen IV., u zamjenu za pomo\xc4\x87 oko organiziranja kri\xc5\xbearskoga pohoda protiv Turaka._NEWLINE_Slijedio je dvogodi\xc5\xa1nji rat protiv Osmanskoga Carstva, nakon \xc5\xa1to je Vladislav prihvatio tuma\xc4\x8denje da desetogodi\xc5\xa1nje primirje s Turcima iz 1443. nije va\xc5\xbee\xc4\x87e, budu\xc4\x87i da se Turcima kao nevjernicima nije moglo vjerovati na rije\xc4\x8d. Unato\xc4\x8d zna\xc4\x8dajnoj vojnoj premo\xc4\x87i, u bitci kod Varne 10. studenoga 1444. kralj je ubijen u sukobu s janji\xc4\x8darima koji su \xc5\xa1titili sultana._NEWLINE_Vladislav nije imao djece i nije se \xc5\xbeenio. U Poljskoj ga je 1447., nakon trogodi\xc5\xa1njega interregnuma, naslijedio nejgov mla\xc4\x91i brat Kazimir IV. Jagelovi\xc4\x87. U Hrvatskoj i Ugarskoj naslijedio ga je njegov biv\xc5\xa1i suparnik Ladislav V. Posmrtni.\n_START_SECTION_\nZnamenitosti\n_START_PARAGRAPH_\nU Varni postoji ulica nazvana po kralju Vladislavu, te simboli\xc4\x8dni kenotaf u \xc4\x8dast Valadislava.'